Source: https://www.szcoportal.sk/33/komentar-k-zp-231-odborova-organizacia-uniqueidmRRWSbk196FPkyDafLfWAC8laH3xR2zeNqtGk_uLy2enoiX0zz-mRg/
Timestamp: 2018-08-21 20:17:03+00:00
Document Index: 10814002

Matched Legal Cases: ['§ 231', '§ 231', '§ 231', '§ 231', '§ 231', '§ 231', '§ 231', '§ 45', '§ 62', '§ 231', '§ 231', '§ 231']

Komentár k ZP § 231 Odborová organizácia | SZČO online
Komentár k ZP § 231 Odborová organizácia
11.2.2 Komentár k ZP § 231 Odborová organizácia
K § 231: [Kolektívna zmluva]
Novela účinná od 1. januára 2013 opätovne zmenila aj obsah § 231, ktorý upravuje kolektívne zmluvy.
K ods. 1: [Výhodnejšie dojednanie]
Podľa § 231 ods. 1 odborový orgán uzatvára so zamestnávateľom kolektívnu zmluvu. Kolektívna zmluva upravuje (môže upravovať) pracovné podmienky vrátane mzdových podmienok a podmienky zamestnávania, vzťahy medzi zamestnávateľmi a zamestnancami, vzťahy medzi zamestnávateľmi alebo ich organizáciami a jednou organizáciou alebo viacerými organizáciami zamestnancov. Tieto v nej možno dohodnúť len výhodnejšie, ako ich upravuje Zákonník práce alebo iný pracovnoprávny predpis, ak to Zákonník práce alebo iný pracovnoprávny predpis výslovne nezakazuje alebo ak z ich ustanovení nevyplýva, že sa od nich nemožno odchýliť.
V ods. 1 sa oproti predchádzajúcemu právnemu stavu od 1.9.2011 zmenilo iba rozčlenenie a doplnili sa slová „ako ich”.
(2) - vypustené s účinnosťou od 1. januára 2013
(3) - vypustené s účinnosťou od 1. januára 2013
K vypusteným ods. 2 a 3: [Odchylnejšie dojednanie]
S účinnosťou od 1. januára 2013 sa vypúšťa možnosť tzv. odchylného dojednania zakotvená v ods. 2 a 3 novelou č. 257/2011 Z. z. s účinnosťou od 1. septembra 2011.
Do 31. decembra 2012 platili dve „pravidlá”.
Prvé „pravidlo”: Zákonník práce právnou normou splnomocnil sociálnych partnerov, aby si v kolektívnej zmluve mohli upraviť právne vzťahy inak, ako ich upravuje Zákonník práce vo všeobecnosti, t.j. „odchylne ako podľa odseku 1”.
Z ustanovenia vyplývalo:
Zákonník práce v texte umožnil, aby si sociálni partneri upravili podmienky odchylne, ako ich stanovuje zákon všeobecne (výhodnejšie alebo inak) - výslovné splnomocnenie pre sociálnych partnerov; § 231 ods. 2 teda nebolo možné priamo použiť na individuálnu dohodu zamestnanca a zamestnávateľa,
išlo o taxatívne vypočítané ustanovenia (ich počet bol obmedzený),
Zákonník práce stanovil hranice odchýlenia sa kolektívnou zmluvou („v rozsahu”),
ak nešlo o ustanovenia podľa ods. 3 - tieto dojednania nebolo potrebné vyjadriť v pracovnej zmluve.
Druhé „pravidlo”: Kolektívna zmluva určila vo viacerých prípadoch iný rámec možného dojednania pre zmluvné strany v pracovnej zmluve. Konkrétne pracovné podmienky sa museli v rámcoch dojednaných kolektívnou zmluvou v niektorých prípadoch dohodnúť v pracovnej zmluve.
Druhé pravidlo bolo vymedzené v ods. 3: Pracovné podmienky vrátane mzdových podmienok a podmienky zamestnávania, ktoré sa dohodli na základe § 45 ods. 5 a § 62 ods. 9, zaväzovali zamestnanca len v prípade, ak sa dohodli v pracovnej zmluve.
(2) Nároky, ktoré vznikli z kolektívnej zmluvy jednotlivým zamestnancom, sa uplatňujú a uspokojujú ako ostatné nároky zamestnancov z pracovného pomeru.
K ods. 2: [Uplatňovanie nárokov z kolektívnej zmluvy]
§ 231 ods. 2 odkazuje pri uplatňovaní nárokov z kolektívnej zmluvy na obdobnú úpravu pri pracovnej zmluve (t.j. rovnako).
(3) Pracovná zmluva je neplatná v tej časti, v ktorej upravuje nároky zamestnanca v menšom rozsahu než kolektívna zmluva.
K ods. 3: [Vzťah pracovnej zmluvy a kolektívnej zmluvy]
§ 231 ods. 3 upravuje pravidlo o neplatnosti časti pracovnej zmluvy v prípade, ak je táto časť v rozpore s kolektívnou zmluvou - upravuje nároky v menšom rozsahu (menej výhodne ako kolektívna zmluva). Ak upravuje nároky výhodnejšie, neuplatní sa kolektívna zmluva ale pracovná zmluva.
(4) Postup pri uzatváraní kolektívnych zmlúv ustanovuje osobitný predpis.
K ods. 4: [Postup pri uzatváraní kolektívnej zmluvy]
§ 231…